ร้านนี้ไม่ต้องบอกว่าเกิดความอยากทานตามคุณ yaruis พอดีเห็นรูปเยลลี่ลูกแก้วสีสวยน่าทานมาก แล้วยิ่งรีวิวของคุณ yaruis เห็นว่าทางร้านมีบริการบุฟเฟ่ชาบูน้ำดำ ซึ่งส่วนตัวชอบทานอยู่แล้ว บวกกับช่วงนี้ทางร้านมีโปรโมชั่นมา 4 จ่าย 3 เพราะเป็นช่วงวันเกิดของร้าน โปรนี้มีถึงวันนี้ค่ะ 17 เมษายน 2560 รีวิวช้าไปหน่อยต้องขออภัยค่ะ โปรโมชั่นนี้ยิ่งทำให้น่าสนใจค่ะ

-บรรยากาศ-
ภายในร้านตกแต่งง่ายๆ โล่งๆ เป็นปูนเปลือย โต๊ะเก้าอี้ไม้ ที่โต๊มีกระจกรอง มีเตาไฟฟ้าประจำโต๊ะค่ะ

-เมนูของทางร้าน-
บุฟเฟ่ชาบูและสุกี้ยากี้ มี 2 ราคาให้เลือก คือราคา 299 และ 349 บาท แบบ 349 บาทจะมีพวกอาหารทะเล และน้ำอัดลมให้เลือกทานเลือกดื่มเพิ่มค่ะ
แถมที่ร้านยังมีแบบจัดชุดส่งให้ทานถึงที่ค่ะ เรียกว่าอยู่บ้านก็อร่อยได้

-เมนูที่เราได้ทาน-
เรามา 2 ครั้ง เลือกทานแบบราคา 299 าทค่ะ ทางร้านให้เวลา 1.45 ชั่วโมง ภายในบุฟเฟ่จะมีเนื้อหมูส่วนสันคอ สันนอก เนื้อไก่ ริบอายโคขุน สันนอกโคขุน เตาหู้ปลา นารุโตะ ชิกูวะ เส้นบุก อุด้งสด ผัด ข้าวขาว ข้าวผัดกระเทียม ไข่ไก่ น้ำชา น้ำเปล่า รวมทั้งขนมหวาน ส่วนตัวสำหรับเราไม่ทานเนื้ออยู่แล้ว อาหารทะเลที่เพิ่มจากราคานี้ จะมีกุ้ง ปลาดอรี่ ปลาหมึก ลูกชิ้นแซลม่อน เห็ดออรินจิ เส้นมาม่า และน้ำจิ้มซีฟู้ด รวมทั้งน้ำอัดลมค่ะ ซึ่งไม่ค่อยทานเท่าไหร่

ส่วนตัวสั่งหอมใหญ่มาใส่ให้น้ำซุปหวานๆ สั่งทานแต่ผัก เต้าหู้ปลา สันคอ หมูสามชั้น ทางร้านแล่มาบางๆ เรียกว่าจุ่มในน้ำแกว่งไปมาไม่นานก็สุก พร้อมจิ้มไข่ไก่ดิบ และน้ำจิ้มที่เป็นทีเด็ดของร้าน ทั้งน้ำจิ้มพอนสึ และน้ำจิ้มงา เนื้อหมูนุ่มค่ะ โดนเฉพาะสามชั้นคืออร่อยเลย แต่สันคอก็จะเหนียวนุ่มขึ้นมาอีกนิด ใครกลัวอ้วนก็ไก่ค่ะ ไร้หนังไร้มัน เนื้อนี่ไม่ได้ทานอยู่แล้วค่ะ แต่เพื่อนที่ไปทานด้วยกันลองทานเนื้อด้วย บอกว่าหมูอร่อยกว่าค่ะ

น้ำในบุฟเฟ่ราคานี้ก็เป็นน้ำเปล่าและน้ำชาจีนเย็นๆ อ่อนๆ ไม่ขม

ทีเด็ดอีกอย่างต้องขนมหวานที่ทางร้านเสิร์ฟทั้งวุ้นลูกแก้ว กับถั่วแดงเย็น ซึ่งทางร้านจะเสิร์ฟใส่ถ้วยแก้วใสเล็กๆ ถ้าสั่งเยอะหน่อยก็ยกใส่พวงพริกมาค่ะ แปลกตาดี วุ้นลูกแก้วจะเป็นวุ้นใสลูกกลมๆขนาดกำลังน่ารัก ที่ทางร้านใส่ผลไม้ต่างๆ ไว้ตรงกลาง ทั้งกีวี่ สตรอเบอรี่ แตงโม เสิร์ฟมาบนน้ำแข็งไสราดด้วยน้ำหวานที่มีให้เลือกทั้งรสบลูฮาวายสีฟ้า และพั้นช์สีแดง รสจะออกเปรี้ยวหวาน หอมๆ อร่อยและแปลกใหม่ดีค่ะ ส่วยถั่วแดงก็เสิร์ฟกับน้ำแข็งไสราดน้ำแดงกับนมข้น หวานหอมแบบกำลังดี ไม่แสบคอ อร่อยเหมือนกันค่ะ

โดยรวมเราค่อนข้างชอบร้านนี้เลยค่ะ อาหารรสชาติกลมกล่อม ไม่มีรสชาติไหนมากเกินไปทั้งอาหารคาวและหวาน

-การบริการ-
ช่วงที่เราไปทั้งสองครั้งเป็นช่วงเที่ยงๆบ่ายๆค่ะ ลูกค้ามีโต๊ะสองโต๊ะ พนักงานมีไม่มาก แต่คุณเจ้าของร้านมาช่วยจัดการดีค่ะ ทั้งรับลูกค้า เสิร์ฟอาหาร แต่ด้วยความที่พนักงานน้อย เพราะต้องช่วยเข้าไปเตรียมอาหารในครัวด้วย รอบหลังๆเราเลยเดินไปสั่งขนมหวานที่ช่องตรงห้องครัวเองค่ะ แต่ก็โอเคเพราะรอไม่นานขนมก็มา

แต่พนักงานจะไม่จดออเดอร์ที่เราสั่งค่ะ ใช้จำเอา ซึ่งยากเหมือนกัน เพราะเมูค่อนข้างเยอะ ทำให้มีผิดบ้างค่ะ อยากให้ทางร้านวางกระดาษให้ติ๊กเองก็น่าจะดีค่ะ

-การเดินทาง-
ร้านอยู่ในซอยจุฬา 50 ค่ะ

-ที่จอดรถ-
ลานจอดรถรอบๆ U-centre

KiMCHi WaSaBi
15/04/2017